PREDKLADACIA SPRÁVA

Ministerstvo školstva, vedy, výskumu a športu SR (ďalej len „ministerstvo“) predkladá na základe Programového vyhlásenia vlády Slovenskej republiky (ďalej len „PVV“) Národný program rozvoja výchovy a vzdelávania.
V PVV vláda SR konštatovala, že „súčasný stav slovenského školstva, a to tak regionálneho, ako aj vysokého, považuje za veľkú výzvu. Zlepšenie tohto stavu si vyžaduje zásadné vnútorné aj vonkajšie systémové zmeny a vláda je odhodlaná ich pripraviť a začať neodkladne uskutočňovať.“. PVV preto obsahuje záväzok sformulovať Národný program rozvoja výchovy a vzdelávania, „ktorý bude obsahovať aj dlhodobú koncepciu obsahu výchovy a vzdelávania a bude pokrývať v 10-ročnom výhľade dlhodobé zámery a ciele SR v oblasti výchovy a vzdelávania od predprimárneho vzdelávania, cez primárne, sekundárne, až po vysokoškolské vzdelávanie, ako aj ďalšie vzdelávanie s cieľom osobného rozvoja a získania relevantných vedomostí a zručností potrebných pre úspešné uplatnenie absolventov na trhu práce. Návrh národného programu bude vychádzať aj zo Správy o stave školstva, ktorú NR SR prerokovala v roku 2013.“.
Ministerstvo na základe PVV začalo v roku 2016 pripravovať návrh Národného programu rozvoja výchovy a vzdelávania, pričom prizvalo k spolupráci skupinu expertov, ktorí v prvej etape pripravili samostatný návrh cieľov pre oblasť regionálneho školstva a pre oblasť vysokého školstva. Po okrúhlych stoloch a konzultáciách s odbornou verejnosťou dostali autori 379 pripomienok, ktorými sa zaoberali, mnohé zohľadnili a zapracovali do uceleného dokumentu. Dokument s názvom „Učiace sa Slovensko“ obsahuje aj návrhy opatrení ako z dnešného stavu výchovy a vzdelávania dosiahnuť navrhované ciele. Bol predložený na verejnú diskusiu v marci 2017. Za dva mesiace k nemu prišlo takmer 4 000 pripomienok, ktoré boli všetky vyhodnotené a po diskusii boli autormi čiastočne zapracované. Po tejto širokej diskusii bola 30. septembra 2017 finálna verzia dokumentu odovzdaná ministerstvu ako autorský dokument „Učiace sa Slovensko“.
Ministerstvo uvedený autorský dokument následne zverejnilo na svojom webovom sídle. V procese prípravy dokumentu a po jeho zverejnení dostalo ministerstvo ďalšie stanoviská a pripomienky od mnohých stavovských, profesijných a iných organizácií pôsobiacich v oblasti výchovy a vzdelávania. V nadväznosti na tieto pripomienky ministerstvo pripravilo prvú verziu Národného programu rozvoja výchovy a vzdelávania, ktorá bola prediskutovaná s tromi pracovnými skupinami expertov najmä z prostredia stavovských a profesijných organizácií z oblasti regionálneho školstva, vysokého školstva a vedy a výskumu.
Na základe diskusií v pracovných skupinách bola pripravená revidovaná verzia Národného programu rozvoja výchovy a vzdelávania, ktorá pozostáva z úloh obsiahnutých v PVV, z autorského dokumentu „Učiace sa Slovensko“, zo Správy o stave školstva z roku 2013, ďalších relevantných dokumentov a materiálov v predmetnej oblasti, ako aj verejnej diskusie a pripomienkovania zo strany ústredných orgánov štátnej správy, verejnosti, stavovských a profesijných organizácií a expertov, po vyhodnotení a čiastočnom zapracovaní pripomienok.
Národný program rozvoja výchovy a vzdelávania ako strategický materiál nemá vplyv na rozpočet verejnej správy, na podnikateľské prostredie, sociálne vplyvy, vplyv na životné prostredie, na informatizáciu ani na služby verejnej správy pre občana. Vplyvy možno predpokladať až pri realizácii navrhovaných opatrení akčných plánov (najmä pri návrhoch právnych predpisov), ktoré budú posudzované v rámci samostatných schvaľovacích procesov.
[bookmark: _GoBack]V novom znení sú zapracované pripomienky vznesené na rokovaní 109. schôdze vlády SR.
